ai4bharat/Pralekha huggingface dataset:
பிரதமர் அலுவலகம்
ஹுஸ்டனில், செப்டம்பர் 22-ல் நடைபெறவுள்ள இந்திய சமுதாயத்தினரின் நிகழ்ச்சியில் டொனால்டு ஜே. ட்ரம்ப் பங்கேற்பதற்கு பிரதமர் வரவேற்பு
டெக்சாஸில் உள்ள ஹுஸ்டனில், செப்டம்பர் 22-ல் நடைபெறவுள்ள இந்திய சமுதாயத்தினரின் நிகழ்ச்சியில் அமெரிக்க அதிபர் டொனால்டு ஜே. ட்ரம்ப் பங்கேற்கும் செய்தி, மிகுந்த மகிழ்ச்சிக்குரியது என பிரதமர் திரு. நரேந்திர மோடி தெரிவித்துள்ளார். அமெரிக்க அதிபர் இந்நிகழ்ச்சியில் பங்கேற்பது, இந்தியா – அமெரிக்கா இடையேயான சிறப்புமிக்க நட்புறவை எடுத்துரைப்பதாக பிரதமர் கூறியுள்ளார்.
இந்த நிகழ்ச்சியில் அதிபர் ட்ரம்ப் பங்கேற்பது, சிறப்புவாய்ந்த ஒரு நிகழ்வு என்று குறிப்பிட்டுள்ள பிரதமர், இது இந்தியா – அமெரிக்கா இடையிலான இருதரப்பு நட்புறவின் வலிமையை பறைசாற்றுவதுடன், அமெரிக்க சமுதாயத்திற்கும், பொருளாதாரத்திற்கும் இந்திய சமுதாயத்தினர் வழங்கி வரும் பங்களிப்பிற்கான அங்கீகாரம் என்றும் தெரிவித்துள்ளார்.
Narendra Modi
✔@narendramodi
அமெரிக்க அதிபர் ட்ரம்ப் பங்கேற்கும் சிறப்பு நிகழ்வு, இந்தியா-அமெரிக்கா சிறப்பு நட்புறவை எடுத்துக்காட்டுகிறது.
ஹுஸ்டனில் 22-ஆம் தேதியன்று நடைபெறும் சமுதாய நிகழ்ச்சியில் அதிபர் டொனால்டு ட்ரம்ப் பங்கேற்பது மிக்க மகிழ்ச்சி.
இந்த நிகழ்ச்சியில், இந்திய வம்சாவளி சமுதாயத்தினருடன் இணைந்து அவரை வரவேற்க ஆவலுடன் காத்திருக்கிறேன்.
Narendra Modi
✔@narendramodi
ஒரு சிறப்பு நிகழ்வாக அதிபர் டொனால்டு ட்ரம்ப், ஹுஸ்டனில் நம்முடன் இணைவது, இருதரப்பு நட்புறவின் வலிமையை பறைசாற்றுவதுடன், அமெரிக்க சமுதாயத்திற்கும், பொருளாதாரத்திற்கும் இந்திய சமுதாயத்தினர் வழங்கி வரும் பங்களிப்பிற்கான அங்கீகாரம்.
முன்னதாக இன்று, வெள்ளை மாளிகை வெளியிட்ட செய்திக்குறிப்பில், டொனால்டு ட்ரம்ப் இந்த நிகழ்ச்சியில் பங்கேற்பது உறுதி செய்யப்பட்டுள்ளது. நிகழ்ச்சியின் முக்கியத்துவத்தை எடுத்துரைத்துள்ள அந்த செய்திக்குறிப்பு, “அமெரிக்கா மற்றும் இந்திய மக்களிடையேயான வலிமையான உறவை எடுத்துரைப்பதற்கு கிடைத்த அரிய வாய்ப்பு என்றும், உலகின் மிகப் பழமையான, மிகப் பெரிய ஜனநாயக நாடுகளுக்கு இடையேயான நீடித்த நட்புறவை மீண்டும் உறுதிப்படுத்துவதோடு, எரிசக்தி மற்றும் வர்த்தக உறவுகளை வலுப்படுத்துவதற்கான வாய்ப்புகள் குறித்து விவாதிக்கப்படும்”, என்று தெரிவிக்கப்பட்டுள்ளது.
‘நலமா மோடி – பகிர்ந்து கொண்ட கனவுகள், ஒளிமயமான எதிர்காலம்’ என்ற நிகழ்ச்சி, டெக்சாஸ் இந்திய அமைப்பினரால் பிரதமர் நரேந்திர மோடிக்காக, ஞாயிற்றுக்கிழமை, செப்டம்பர் 22-அன்று அமெரிக்காவின் டெக்சாஸ் மாகாணத்தின் ஹுஸ்டனில் உள்ள என்ஆர்ஜி விளையாட்டரங்கில் நடத்தப்படும் மாபெரும் சமுதாய நிகழ்ச்சி ஆகும். இந்த நிகழ்ச்சியில் 50 ஆயிரத்திற்கும் மேற்பட்ட மக்கள் கலந்து கொள்வார்கள் என எதிர்பார்க்கப்படுகிறது.
அறிவியல் மற்றும் தொழில்நுட்பத்துறை
பார்க்கின்சன் நோயை நுட்பமாகக் கண்டறிய புதிய கருவி
பார்க்கின்சன் நோய் நரம்பு சிதைவு காரணமாகப் பொதுவாகக் காணப்படும் நோய் ஆகும். இதுவரை அதற்கு சிகிச்சை எதுவும் இல்லை. இந்த நோய் ஏற்படுவதற்கு ஆல்பா சினுக்ளின் எனப்படும் புரதத்தின் திரட்சி முக்கியப் பங்கு எனத்தெரிய வந்துள்ளது. இதன் தாக்கம் நோயாளியின் நடு மூளைப் பகுதியில் அதிக அளவில் உள்ளது.
உலகம் முழுவதும் உள்ள ஆராய்ச்சியாளர்கள் பார்க்கின்சன் நோயில் இந்தப் புரதத் திரட்சி எப்படி உருவாகிறது என்றும் அந்த அளவற்ற புரதத் திரட்சியால் எப்படி நரம்பணு செல்கள் மரணிக்க நேருகிறது என்றும் ஆராய்ந்து வருகிறார்கள். இந்தப் புதிர் விடுவிக்கப்பட்டால், நோய்க்கான மருந்தைக் கண்டறிவது எளிதாகிவிடும் என்று அவர்கள் கருதுகிறார்கள்.
அண்மையில், தன்பாதில் உள்ள இந்திய தொழில்நுட்பக் கழகத்தின் இந்திய சுரங்கவியல் கல்வி நிலையமும் மத்திய அறிவியல் மற்றும் தொழில் ஆராய்ச்சி குழுமத்தின் கீழ் செயல்பட்டு வரும் கோல்கத்தா, இந்திய வேதியியல் உயிரியல் நிறுவனமும் இணைந்து இதற்கான தீர்வு காண்பதற்கான பணியில் ஈடுபட்டு வருகின்றன.
அதன் விளைவாக, இஸட் ஸ்கேன் முறை என்ற தொழில்நுட்பத்தை அறிய விரும்புகிறார்கள். ஆல்பா சினுக்ளின் புரதத் திரட்சியின் ஆரம்ப நிலையும் இறுதி கட்டமும் கண்டறிவதற்கு இது பெரிதும் துணை புரியும். பிற புரதங்களை விட புரதத் திரட்சியால் ஏற்படும் தாக்கம், பின் விளைவு ஆகிய பல்வேறு நிகழ்வுகள் கண்டறியப்பட்டுள்ளன.
(Visitor Counter : 155
பாதுகாப்பு அமைச்சகம்
கடற்படைத் தளபதி அட்மிரல் ஆர்.ஹரி குமார் வியட்நாம் பயணம்
வியட்நாமுக்கு உத்தியோகபூர்வ விஜயம் மேற்கொண்டுள்ள கடற்படைத் தளபதி அட்மிரல் ஆர்.ஹரி குமார்,வியட்நாமின் கேம் ரானில் 22 ஜூலை 2023 அன்று திட்டமிடப்பட்டுள்ள இந்திய கடற்படை கப்பலான கிர்பானை வியட்நாம் மக்கள் கடற்படையிடம்  ஒப்படைக்கும் விழாவுக்கு தலைமை தாங்குவார்.
ஒத்த எண்ணம் கொண்ட கூட்டாளி நாடுகளுக்கு அவர்களின் திறனை மேம்படுத்துவதில் உதவுவதற்கான இந்தியாவின் உறுதிப்பாட்டை இது பிரதிபலிக்கிறது, மேலும் இது இந்திய அரசாங்கத்தின் 'கிழக்கில் செயல்படு' மற்றும் 'பிராந்தியத்தில் அனைவருக்கும் பாதுகாப்பு மற்றும் வளர்ச்சி  ஆகியவற்றின் கொள்கைகளுக்கு இணக்கமாக உள்ளது.
வியட்நாமுக்கு 2023 ஜூன் 19 அன்று சேவையில் உள்ள ஏவுகணையை பரிசளிப்பதாக பாதுகாப்பு துறை அமைச்சர் அறிவித்ததன் படி உள்நாட்டில் தயாரிக்கப்பட்ட ஐ.என்.எஸ் கிர்பான் வி.பி.என் நிறுவனத்திடம் ஒப்படைக்கப்படுகிறது. இதை நிறைவேற்றும் வகையில், ஐ.என்.எஸ் கிர்பன் ஜூன் 28 அன்று இந்தியாவில் இருந்து வியட்நாமுக்கு இந்திய மூவர்ணக் கொடியின் கீழ் தனது இறுதிப் பயணத்தில் புறப்பட்டு 08 ஜூலை 2023 அன்று வியட்நாமின் கேம் ரான் நகரை அடைந்தது.
அட்மிரல் ஆர் ஹரி குமார் ஹாய் பாங்கில் உள்ள வியட்நாம் மக்கள் கடற்படையின் தலைமையகத்திற்குச் சென்று வியட்நாம் மக்கள் கடற்படையின் சி.ஐ.என்.சி வைஸ் அட்மிரல் டிரான் தன் நிகிம் உடன் இருதரப்பு கலந்துரையாடலை மேற்கொள்கிறார், மேலும் வியட்நாமின் தேசிய பாதுகாப்பு அமைச்சரையும் சந்திப்பார்.
சி.என்.எஸ்ஸின் வருகைஐ.என்மற்றும் வி.பி.என் இடையே இருதரப்பு பாதுகாப்பு ஈடுபாடுகளின் உயர் மட்டத்தையும், பிராந்தியத்தில் 'ஆசியான் மையத்தை' இந்தியா அங்கீகரிப்பதையும் குறிக்கிறது.
ரெயில்வே அமைச்சகம்
நாட்டின் மருத்துவ ஆக்சிஜன் தேவையை பூர்த்தி செய்யும் ரயில்வே: 24 மணி நேரத்தில் தில்லிக்கு மட்டும் 450 மெட்ரிக் டன் ஆக்சிஜன் விநியோகம்
அனைத்து சவால்களையும் வெற்றிகரமாக சந்தித்து நாட்டின் பல்வேறு மாநிலங்களுக்கு திரவ மருத்துவ ஆக்சிஜனை இந்திய ரயில்வே தொடர்ந்து கொண்டு சேர்த்து வருகிறது.
இது வரை சுமார் 1585 மெட்ரிக் டன் திரவ மருத்துவ ஆக்சிஜனை 103 டேங்கர்களில் நாடு முழுவதும் பல்வேறு மாநிலங்களுக்கு இந்திய ரயில்வே கொண்டு சேர்த்துள்ளது.
27 ஆக்சிஜன் எக்ஸ்பிரஸ்கள் தங்களது பயணத்தை நிறைவு செய்துள்ள நிலையில், ஆறு ஆக்சிஜன் எக்ஸ்பிரஸ்கள் 33 டேங்கர்களில் சுமார் 463 மெட்ரிக் டன் திரவ மருத்துவ ஆக்சிஜனை தற்போது சுமந்து சென்றுக் கொண்டிருக்கின்றன.
தேவையுள்ள மாநிலங்களுக்கு திரவ மருத்துவ ஆக்சிஜனை மிகவும் குறைந்த கால அவகாசத்தில் கொண்டு சேர்ப்பது தான் இந்திய ரயில்வேயின் நோக்கமாகும்.
ஹாப்பா மற்றும் முந்த்ராவில் இருந்து 244 மெட்ரிக் டன் திரவ மருத்துவ ஆக்சிஜனோடு கிளம்பிய 2 ஆக்சிஜன் எக்ஸ்பிரஸ்கள் இன்றே தில்லியை சென்றடையும் என்று எதிர்பார்க்கப்படுகிறது. இவற்றுடன் சேர்த்து, 24 மணி நேரத்தில்  450 மெட்ரிக் டன் திரவ மருத்துவ ஆக்சிஜன் தில்லி வந்தடையும்.
இன்று மட்டும் ரயில்வேயால் விநியோகிக்கப்படவுள்ள 382 மெட்ரிக் டன் திரவ மருத்துவ ஆக்சிஜனில், 244 மெட்ரிக் டன் தில்லிக்கானது ஆகும். இன்றைய மொத்த விநியோகத்தில் இது 64 சதவீதம் ஆகும்.
அங்கூலில் இருந்து 60.23 மெட்ரிக் டன் திரவ மருத்துவ ஆக்ஸிஜனுடன் தெலங்கானாவுக்கான இரண்டாவது ஆக்சிஜன் எக்ஸ்பிரஸ் இன்று தனது இலக்கை அடைந்தது.
போகாரோவில் இருந்து 79 டன் திரவ மருத்துவ ஆக்சிஜனுடன் ஆக்சிஜன் எக்ஸ்பிரஸ் ஒன்று லக்னோவை இன்று சென்றடையும்.
இது வரை, 1585 மெட்ரிக் டன் திரவ மருத்துவ ஆக்சிஜனை இந்திய ரயில்வே விநியோகித்துள்ளது- மகாராஷ்டிரா , உத்தரப் பிரதேசம் , மத்தியப் பிரதேசம் , தில்லி , ஹரியானா  மற்றும் தெலங்கானா .
நிதி அமைச்சகம்
சர்வதேச செலாவணி நிதியத்தின் சர்வதேச செலாவணி மற்றும் நிதிக் குழுவின்  முழுமையான அமர்வுக் கூட்டத்தில் காணொலிக்காட்சி மூலம் கலந்துகொண்டார் திருமதி.நிர்மலா சீதாராமன்
சர்வதேச செலாவணி நிதியத்தின் அமைச்சர்கள் மட்டத்திலான குழுவான சர்வதேச செலாவணி மற்றும் நிதிக் குழுவின் முழுமையான அமர்வுக் கூட்டத்தில், காணொலிக்காட்சி மூலம் மத்திய நிதி மற்றும் நிறுவனங்கள் விவகாரத் துறை அமைச்சர் திருமதி.நிர்மலா சீதாராமன் இன்று கலந்துகொண்டார்.
இந்தக் கூட்டத்தில், சர்வதேச செலாவணி நிதிய மேலாண் இயக்குநரின் “அரிதான நேரங்கள் – அரிதான செயல்பாடுகள்” என்ற தலைப்பிலான உலகளாவிய கொள்கைத் திட்டத்தின் அடிப்படையில் ஆலோசனை நடத்தப்பட்டது. கோவிட்-19 வைரஸை கட்டுப்படுத்த தங்களது நாடுகளில் மேற்கொள்ளப்பட்டு வரும் நடவடிக்கைகள் மற்றும் செயல் திட்டங்கள் குறித்து உறுப்பினர்கள் எடுத்துரைத்தனர். சர்வதேச நிதி மற்றும் உறுப்பு நாடுகளின் நிதித் தேவைகளை எதிர்கொள்ளும் வகையில் அறிவிக்கப்பட்ட சர்வதேச செலாவணி நிதியத்தின் இடர்-எதிர்கொள்ளும் நிதித் தொகுப்பு திட்டத்துக்கு உறுப்பினர்கள் வரவேற்பு தெரிவித்தனர்.
இந்தக் கூட்டத்தில் பேசிய திருமதி.சீதாராமன், சுகாதார நெருக்கடி மற்றும் அதனால் ஏற்பட்டுள்ள பாதிப்புகளை சரிசெய்வதற்காக இந்தியா மேற்கொண்டுவரும் பல்வேறு நடவடிக்கைகளை பட்டியலிட்டார். இதன்படி, சுகாதார கட்டமைப்பை வலுப்படுத்த இந்திய அரசு 2 பில்லியன் டாலர்  ஒதுக்கீடு செய்ததை அமைச்சர் குறிப்பிட்டார். இதேபோல, ஏழைகள் மற்றும் வறிய நிலையில் உள்ள மக்கள் எதிர்கொண்டுவரும் பிரச்சினைகளைப் போக்க 23 பில்லியன் டாலர்  அளவுக்கு சமூக ஆதரவு நடவடிக்கை திட்டம் அறிவிப்பு; கட்டாய மற்றும் விதிகளின்படி நிறுவனங்கள் செயல்படுவதிலிருந்து நிவாரணம் அளிக்க வகைசெய்தது; நிதிக் கொள்கையை இந்திய ரிசர்வ் வங்கி எளிமையாக்கியது; கடன் தவணைகளை செலுத்துவதிலிருந்து மூன்று மாதங்களுக்கு விலக்கு ஆகிய திட்டங்களை அரசு அறிவித்துள்ளதை அமைச்சர் குறிப்பிட்டார். மற்ற நாடுகளுக்கு முக்கியத்துவம் வாய்ந்த மருந்துகளை வழங்கியதன் மூலம், சர்வதேச சமூகத்தில் பொறுப்புள்ள உறுப்பினராக இந்தியா செயல்பட்டு வருவதாக சர்வதேச செலாவணி மற்றும் நிதிக் குழுவில் நிதியமைச்சர் எடுத்துரைத்தார். சார்க் நாடுகளின் தலைவர்களுடன் காணொலிக் காட்சி மூலம் ஆலோசனை நடத்திய பிரதமர் திரு.நரேந்திர மோடி, சார்க் பிராந்தியத்துக்கான கோவிட்-19 அவசரகால நிதியை ஏற்படுத்தும் திட்டத்தை தொடங்கியதை திருமதி.நிர்மலா சீதாராமன் குறிப்பிட்டார்.
(Visitor Counter : 171
ரசாயனம் மற்றும் உரங்கள் அமைச்சகம்
ரசாயனங்கள் மற்றும் பெட்ரோரசாயனங்கள் குறித்த சர்வதேச மாநாட்டை மத்திய அமைச்சர் திரு பகவந்த் கூபா நாளை புதுதில்லியில் தொடங்கிவைப்பார்
ரசாயனங்கள் மற்றும் பெட்ரோரசாயனங்கள் மீதான கவனக் குவிப்புடன் இந்திய தொழில்கள் கூட்டமைப்பின் ஒத்துழைப்பில் உலகளாவிய வணிக சமூகத்தினருக்கான பி20 மாநாட்டிற்கு ரசாயனங்கள் மற்றும் பெட்ரோரசாயனங்கள் துறை நாளை புதுதில்லியில் ஏற்பாடு செய்துள்ளது. இந்த மாநாட்டை மத்திய ரசாயனங்கள், உரங்கள், புதிய மற்றும் புதுப்பிக்க வல்ல எரிசக்தி துறை இணையமைச்சர் திரு பகவந்த் கூபா தொடங்கிவைப்பார். ரசாயனங்கள் மற்றும் பெட்ரோரசாயனங்கள் துறை செயலாளர் மற்றும் ஜி20 உறுப்பு நாடுகளின் பிரதிநிதிகள் முன்னிலை வகிப்பார்கள்.
இந்த மாநாட்டில், பி20 நாடுகளின் அரசுப் பிரதிநிதிகள், இந்தியா மற்றும் வெளிநாடுகளைச் சேர்ந்த தொழில் துறை/ சங்கம்/கூட்டமைப்பைச் சேர்ந்த 500க்கும் அதிகமான பிரதிநிதிகள் கலந்துகொள்வார்கள். ஜெர்மனி, மெக்சிகோ, ரஷ்யா, ஹங்கேரி, அமெரிக்கா, பெல்ஜியம், சிங்கப்பூர், ஐக்கிய அரபு எமிரேட்டுகள், தென் கொரியா ஆகியவற்றைச் சேர்ந்த தொழில் துறை பிரதிநிதிகள் இந்த மாநாட்டில் கலந்து கொள்வார்கள் என்று எதிர்பார்க்கப்படுகிறது.
கரியமிலவாயு வாயு நீக்கம், சுழற்சிப் பொருளாதாரம், பல்லுயிர் பெருக்கம், தண்ணீர் சேகரிப்பு என்ற நான்கு தூண்களில் ரசாயனங்கள் மற்றும் பெட்ரோரசாயனங்கள் தொழில்துறைக்கு பாதுகாப்பு மற்றும் நீடிக்க வல்ல சூழலை மேம்படுத்துவது இந்த மாநாட்டின் நோக்கமாகும். பி20 என்பது உலகளாவிய வணிக சமூகத்திற்கான அதிகாரபூர்வ ஜி20 பேச்சுவார்த்தை அமைப்பாகும்.
---------------
AP/SMB/RS/KRS
(Visitor Counter : 97
குடியரசுத் தலைவர் செயலகம்
ரம்ஜான் பண்டிகையையொட்டி நாட்டு மக்களுக்கு குடியரசுத்தலைவர் வாழ்த்து தெரிவித்துள்ளார்
ரம்ஜான் பண்டிகையையொட்டி குடியரசுத்தலைவர் திரு ராம் நாத் கோவிந்த் நாட்டு மக்களுக்கு வாழ்த்துத் தெரிவித்துள்ளார்.
“ரம்ஜான் பண்டிகையையொட்டி, குடிமக்கள் அனைவருக்கும் குறிப்பாக நமது முஸ்லீம் சகோதர சகோதரிகளுக்கு எனது நல்வாழ்த்துக்களை நான் தெரிவித்துக் கொள்கிறேன்.
இந்த புனித ரமலான் மாதத்தில் நோன்பிருந்து சிறப்பு வழிபாடு நடத்துகிறார்கள். ரமலான் மாத நிறைவில் ரம்ஜான் கொண்டாடப்படுகிறது. இந்த பண்டிகையின் போது, ஏழைகளுக்கு உணவு வழங்குவதும், உணவு தானியம் வழங்குவதும் சிறப்பு அம்சமாக உள்ளது. இந்த விழா இணக்கமான, அமைதியான, வளமான, சமூகத்தைக் கட்டமைப்பதற்கு பாடுபட மக்களை ஊக்கப்படுத்துவதாக உள்ளது.
புனிதமான ரம்ஜான் பண்டிகையின்போது மனித குலத்திற்கு சேவை செய்வதற்கும் ஏழைகள் மற்றும் நலிந்த மக்களின் வாழ்க்கையை மேம்படுத்துவதற்கும் நம்மை அர்ப்பணிக்க உறுதியேற்போம்” என்று குடியரசுத்தலைவர் தமது வாழ்த்துச் செய்தியில் குறிப்பிட்டுள்ளார்.
----
பிரதமர் அலுவலகம்
மெட்ரோ ரயில் மற்றும் நவராத்திரி இடம்பெறும் வீடியோவை பிரதமர் பகிர்ந்துள்ளார்
குஜராத்தைச் சேர்ந்த பாரதிய ஜனதா கட்சியினர் அனுப்பிய மெட்ரோ ரயில், நவராத்திரி மற்றும் குஜராத் விகாஸ் மாடலை சிறப்பித்துக் காட்டும் சிறு காணொளியை பிரதமர் திரு நரேந்திர மோடி பகிர்ந்துள்ளார். பிரதமர் தனது ட்விட்டர் பதிவில், “மெட்ரோ ரயிலும், நவராத்திரியும், அகமதாபாத்துக்கு இரட்டைக் கொண்டாட்டம்!” என்று தெரிவித்திருந்தார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
பிரதமர் நரேந்திர மோடியால் அறிமுகம் செய்யப்பட்ட நிர்வாக சீர்திருத்தங்கள் உண்மையில் சாமானிய மக்களுக்கு வாழ்க்கையை எளிதாக்குதல், முன்னேற விரும்பும் இளைஞர்களுக்கு வாய்ப்புகளை வழங்குதல் என்ற நோக்கத்துடன் கடந்த 8 ஆண்டு காலத்தில் சமூக சீர்திருத்தங்களாக இருக்கின்றன என்று மத்திய அமைச்சர் டாக்டர் ஜிதேந்திர சிங் கூறியுள்ளார்
பிரதமர் நரேந்திர மோடியால் அறிமுகம் செய்யப்பட்ட நிர்வாக சீர்திருத்தங்கள் உண்மையில் சாமானிய மக்களுக்கு வாழ்க்கையை எளிதாக்குதல், முன்னேற விரும்பும் இளைஞர்களுக்கு வாய்ப்புகளை வழங்குதல் என்ற நோக்கத்துடன் கடந்த 8 ஆண்டு காலத்தில் சமூக சீர்திருத்தங்களாக இருக்கின்றன என்று மத்திய அறிவியல் தொழில்நுட்பத்துறை, இணையமைச்சர்  டாக்டர் ஜிதேந்திர சிங் கூறியுள்ளார்.
கர்நாடக அரசும், நிர்வாக சீர்திருத்தம் மற்றும் பொதுமக்கள் குறைதீர்ப்புத் துறையும் பெங்களூருவில் ஏற்பாடு செய்திருந்த நிர்வாகம் குறித்த இரண்டு நாள் மண்டல மாநாட்டில் டாக்டர் ஜிதேந்திர சிங் நிறைவுரை ஆற்றினார். “நல்ல நிர்வாகத்திற்கு குடிமக்களை, தொழில்முனைவோரை, அரசை நெருக்கமாக கொண்டு வருதல்” என்பதை இந்த மாநாடு மையப் பொருளாகக் கொண்டிருப்பது பற்றி குறிப்பிட்ட அவர், பரவலான சமூக தாக்கங்களை கொண்டுள்ள சீர்திருத்தங்களை பட்டியலிட்டார்.
ஊழியர் நலன் மற்றும் பயிற்சித் துறையின் கீழ் உள்ள தேசிய ஆள்சேர்ப்பு முகமை, அரசிதழ் பதிவுபெறாத பணியிடங்களுக்கான ஆள்சேர்ப்புக்கு கணினி அடிப்படையில் பொது தகுதித் தேர்வை இந்த ஆண்டு இறுதிவாக்கில் நடத்த நடவடிக்கை எடுத்து வருவதாக மாநாட்டுப் பிரதிநிதிகளிடம் டாக்டர் ஜிதேந்திர சிங் தெரிவித்தார். தொடக்கத்தில் 12 மொழிகளில் நடத்தப்படும் இந்தத் தேர்வு படிப்படியாக அரசியல் சட்டத்தில் எட்டாவது அட்டவணையில் குறிப்பிடப்பட்டுள்ள 22 மொழிகளிலும் நடத்தப்படும் என்றார்.
கர்நாடக மாநில சுகாதாரம் மற்றும் குடும்பநலன், மருத்துவக் கல்வித்துறை அமைச்சர் டாக்டர் கே சுதாகர், நிர்வாக சீர்திருத்தம் மற்றும் பொதுமக்கள் குறைதீர்ப்பு துறையின் செயலாளர் திரு வி ஸ்ரீநிவாஸ் உள்ளிட்டோர் இந்த மாநாட்டில் உரையாற்றினர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1840917
<><><><><>
(Visitor Counter : 121
குடியரசுத் துணைத் தலைவர் செயலகம்
உருது உலகில் பேசப்படும் அழகிய மொழிகளில் ஒன்று: குடியரசுத் துணைத் தலைவர்
ஹைதராபாத் மற்றும் டெக்கான் பகுதியில் பண்டைய கால உருது நிலையங்கள் இருந்தன: குடியரசுத் துணைத் தலைவர்
பிராந்திய தலைவர்கள் பற்றி மேலும் பல புத்தகங்களை வெளியிட வேண்டும் என திரு.வெங்கைய நாயுடு மாநில அரசுகளைக் கேட்டுக்கொண்டார்
குடியரசுத் துணைத் தலைவர் பல்வேறு உருது மற்றும் தெலுங்கு பெற்றுக்கொண்டார்
உலகில் பேசப்படும் அழகிய மொழிகளில் ஒன்றாக உருது உள்ளது என குடியரசுத் துணைத் தலைவர் வெங்கைய நாயுடு கூறினார். தாய் மொழியின் முக்கியத்துவத்தை எடுத்துரைத்த அவர், நாம் அனைவரும் நமது மொழியிலேயே பேச வேண்டும் என வலியுறுத்தினார். நாட்டின் டெக்கான் பள்ளத்தாக்கு பகுதியில், குறிப்பாக ஹைதராபாத்தில் ஏராளமான பண்டைய உருது நிலையங்கள் இருந்ததாக அவர் தெரிவித்தார்.
திரு.வெங்கைய நாயுடு, மூத்த பத்திரிக்கையாளர் திரு.ஜே.எஸ்.ஃஇப்தேக்கார் எழுதிய 'உருது புலவர்களும் எழுத்தாளர்களும்' என்ற புத்தகத்தைப் பெற்றுக்கொண்டார். மேலும் அவர், முன்னாள் பிரதமர் திரு.நரசிம்மராவ் பற்றி திரு.சத்யகாஷி பார்கவா எழுதிய புத்தகத்தை தெலங்கானா மாநில மொழி மற்றும் கலாச்சார துறை இயக்குநர் திரு.மம்மிடி ஹரிகிருஷ்ணாவிடம் இருந்து பெற்றுக்கொண்டார். தொடர்ந்து அவர், திரு.மல்லிகார்ஜூன் எழுதிய 'நல்லகொண்டா கதலு' புத்தகத்தைப் பெற்றுக்கொண்டார்.
டெக்கானின் இரத்தினங்கள் என்ற தொடர் கட்டுரை மற்றும் கவிதை புத்தகம், டெக்கான் பகுதியில் வாழ்ந்த சிறப்பான 51 கவிஞர்கள் மற்றும் எழுத்தார்களின் வாழ்கை மற்றும் படைப்புகளைப் பற்றி பேசுகிறது. தற்கால ஹைதராபாத்தை தோற்றுவித்தவரான முகமது குலி குதுப் ஷப் காலத்திலிருந்து டெக்கான் பகுதியில் நிலவிய புகழ்வாய்ந்த கலாச்சார மற்றும் இலக்கிய பாரம்பரியத்தின் வேர்களை இப்புத்தகம் தேடிச் செல்கிறது.
முன்னாள் பிரதமர் திரு.நரசிம்ம ராவ் அவர்களின் வாழ்க்கை பற்றிய புத்தகத்தை வெளிக்கொண்டு வந்ததற்காக தெலங்கானா அரசுக்கு வாழ்த்து தெரிவித்த குடியரசுத் துணைத் தலைவர், அனைத்து மாநில அரசுகளும் உள்ளூர் மற்றும் பிராந்திய தலைவர்கள் பற்றி புத்தகங்கள் வெளியிட வேண்டும் என்றும், இதன்மூலம் இளம் தலைமுறையினருக்கு அவர்களைப் பற்றி தெரிய வரும் என்றும் கூறினார்.
இறைவன் ராமனின் குணத்தை சிறந்த மனிதனுக்கான குணமாக குறிப்பிட்டு புத்தகம் வெளியிட்டுள்ள 'மனவோட்ட ராமா' புத்தகத்தின் எழுத்தாளருக்கு குடியரசுத் துணைத் தலைவர் பாராட்டு தெரிவித்தார். இறைவன் ராமனது குணநலன்கள் எக்காலத்துக்கும் ஏற்றவை என அவர் கூறினார்.
'நல்லகொண்டா கதலு' புத்தகத்தைப் பெற்றுக்கொண்ட குடியரசுத் துணைத் தலைவர் திரு.வெங்கைய நாயுடு, நாட்டுப்புற கதைகள் எழுதுவதன் அவசியத்தையும், கிராமிய கதைகளை எதிர்கால தலைமுறையினருக்கு கொண்டு செல்ல வேண்டியதன் முக்கியத்துவத்தையும் எடுத்துக்கூறினார். இதே போல், அன்றாட வாழ்கையில் தொடர்பு உள்ள வகையில் குழந்தைகள் இலக்கியங்கள் எழுத முன்னெடுப்புகள் மேற்கொள்ள வேண்டும் என அவர் வலியுறுத்தினார்.
புத்தகங்களை வெளியிட முயற்சி மேற்கொண்ட எழுத்தாளர்களுக்கு குடியரசுத் துணைத் தலைவர் வெங்கைய நாயுடு வாழ்த்து தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1735104
வடகிழக்குப் பகுதி வளர்ச்சி அமைச்சகம்
வடகிழக்கு மாநில சுகாதாரப் பணிக்கு ரூ. 190 கோடி: மத்திய அமைச்சர் டாக்டர் ஜிதேந்திர சிங்
கோவிட் தொற்று பரவியுள்ள இந்த நிலையில், வடகிழக்கு மாநிலங்களுக்கு சுகாதார வசதிகளுக்கு ரூ. 190 கோடி அளிப்பதற்கு வடகிழக்கு மாநில மேம்பாட்டு அமைச்சகம் முடிவு செய்துள்ளது. இத்தகவலை மக்கள் நல்வாழ்வு, பிரதமர் அலுவலகம் - மத்திய வடகிழக்கு மண்டல மேம்பாட்டுத் துறை, பணியாளர் நலன், மக்கள் குறைதீர்ப்பு, ஓய்வூதியம், அணுசக்தி, விண்வெளித் துறை இணையமைச்சர் டாக்டர். ஜிதேந்திர சிங் இன்று  தெரிவித்தார்.
நாட்டில் உள்ள வளரத் துடிக்கும் மாவட்டங்களில் கோவிட் தொற்று குறித்தும், குறிப்பாக வடகிழக்கு மாநிலப் பகுதிகளையும் அவர் ஆய்வு செய்தார். அதற்காக இணைய வழியாக நடைபெற்ற கூட்டத்தில் அவர் பேசியபோது இத்தகவலைத் தெரிவித்தார்.
இக்கூட்டத்தில் மக்கள் நல்வாழ்வுத் துறைச் செயலர், வடகிழக்கு மாநிலங்களின் “வளரத் துடிக்கும்” 14 மாவட்டங்களைச் சேர்ந்த, துணை ஆணையர்கள், சுகாதாரத் துறை அலுவலர்கள் பங்கேற்றனர்.
அவர் பேசுகையில், “49 அடிப்படைக் காரணிகளைக் கொண்டு வளரத் துடிக்கும் மாவட்டங்கள் தெரிவு செய்யப்படுகின்றன. அவற்றில் சுகாதார நிலைமை அதிக முக்கியத்துவம் வாய்ந்தது. வளர விரும்பும் ஒவ்வொரு மாவட்டமும் அறிவியல் அடிப்படையில் வடிவமைக்கப்பட்ட நடைமுறையின் கீழ் முக்கிய காரணிகள் மீது கவனம் செலுத்த வேண்டும். அதையடுத்து, நாட்டில் சிறந்த வகையில் செயல்படும் மாவட்டத்தையும் அந்தக் காரணிகளின் அடிப்படையில் அடையாளம் காண வேண்டும்” என்றார்.
கொரானா தொற்றைச் சமாளிப்பதற்காக பொதுமுடக்கம் அறிவிக்கப்பட்டதற்கு முன்பே வடகிழக்கு மாநிலங்களுக்கான அமைச்சகம்  ரூ. 25 கோடியை உடனடி நிவாரணமாக அளித்துள்ளது. அதையடுத்து ரூ. 500 கோடியை சிறப்புக் கட்டமைப்பு மேம்பாட்டுத் திட்டத்தின் கீழ்  அளித்தது என்றும் அமைச்சர் தெரிவித்தார்.
ஆயுஷ்மான் பாரத் திட்டம் அசாமில் கோல்பாரா  மாவட்டத்தில் 100 சதவீதம், துப்ரி  மாவட்டத்தில் 85 சதவீதம் செயல்படுத்தப்படுவதைக் குறிப்பிட்டு, டாக்டர் ஜிதேந்திர சிங் பாராட்டினார். நாடு முழுவதும் 150 மாவட்டங்கள் வளரத் துடிக்கின்றன. இத்தகைய மாவட்டங்களின் பட்டியலில் 68ஆவது இடத்தில் இருந்த கோல்பாரா மாவட்டம் ஆறு மாதங்களில் 16 இடத்துக்கு முன்னேறியுள்ளதையும் குறிப்பிட்டு அவர் பாராட்டினார்.
(Visitor Counter : 179
சுகாதாரம் மற்றும் குடும்ப நலத்துறை அமைச்சகம்
காசநோய் சிகிச்சைக்கான தினசரி மருந்துத்திட்டம் – மத்திய சுகாதாத்துறை அமைச்சகம் அறிமுகம்.
நாடு முழுவதும் உள்ள காசநோயாளிகளுக்காக மத்திய சுகாதாரம் மற்றும் குடும்நலத்துறை அமைச்சகம் மறுசீரமைக்கப்பட்ட தேசிய காசநோய் கட்டுப்பாடு திட்டத்தின் கீழ் தினசரி மருந்துத் திட்டத்தை சமீபத்தில் அறிமுகம் செய்துள்ளது. காசநோய் சிகிச்சைக்காக, மத்திய சுகாதாரத் துறை அமைச்சகம் வாரத்திற்கு மூன்று முறை மருந்தளித்து வந்தது. தற்போது சிகிச்சைக்காக எஃப்.டி.சி. என்று அழைக்கப்படும் குறிப்பிட்ட கலவை மருந்து  தினசரி திட்டத்தை அமைச்சகம் அறிமுகம் செய்துள்ளது. ஆண்டுதோறும் சுமார் 4.2 லட்ச உயிரிழப்புக்குக் காரணமாக உள்ள இந்த நோயை குணப்படுத்துவதில் இந்த திட்டம் பெரும் மாற்றத்தைக் கொண்டுவரும்.
தனியார் மருந்தகம் மற்றும் தனியார் மருத்துவமனைகளில் பணிபுரியும் மருத்துவர்களிடம் காசநோய்க்கு எதிரான தினசரி எஃப்.டி.சி. மருந்துகள் கிடைக்கும் இது தனியார் துறையில் சிகிச்சை பெறும் காசநோயாளிகளுக்கு இலவசமாக மருந்து பெற வசதியாக இருக்கும். அனைத்து மருத்துவமனைகளிலும், ஐ.எம்.ஏ., ஐ.எ.பி. மற்றும் பிற தொழில்முறை மருத்துவ அமைப்புகளிலும் இதனை மத்திய அமைச்சகம் கொண்டு செல்ல உள்ளது. இது அனைத்து காசநோயாளிகளுக்கும் எஃப்.டி.சி. கிடைப்பதை உறுதி செய்யும்.
தினசரி, அனைத்து காசநோயாளிகளுக்கும் தொடர்ச்சியாக இத்தம்பூயுட்டால் அளிப்பதே இந்த சிகிச்சையின் முக்கிய அம்சமாகும். எஃப்.டி.சி. மாத்திரைகள் உட்கொள்வதின் மூலம் இதற்கு முன்பு தனித்தனியாக ஏழு மாத்திரைகள் உட்கொள்ளும் கடினம் குறைந்துள்ளது. குழந்தைகள் எளிதில் உட்கொள்ளக் கூடிய முறையில் எஃப்.டி.சி. மாத்திரைகள் மாற்றியமைக்கப்பட்டது. தகவல் தொழில்நுட்ப சிகிச்சை அளிப்பதும் இந்த திட்டத்தில் கொண்டு வரப்பட்டுள்ளது.
2017 –ம் ஆண்டின் உலக சுகாதார நிறுவனம் வெளியிட்டுள்ள அறிக்கை, காசநோய் 28.2 லட்சித்திலிருந்து 27 லட்சமாக குறைந்துள்ளது என்று தெரிவிக்கிறது. கடந்த ஓராண்டில் இறப்பு விகிதம் 60,000 வரை குறைந்துள்ளது என்றும் தெரிவிக்கிறது. இது மத்திய அரசின் காசநோய்க்கு எதிரான இயக்கத்தின் முயற்சிகளுக்கு சாட்சியாக உள்ளது.
பிரதமர் அலுவலகம்
பைக்கா கிளர்ச்சி குறித்த நினைவு அஞ்சல் தலை மற்றும் நாணயத்தை, பிரதமர் வெளியிட்டார், ஐஐடி புவனேஸ்வர் வளாகத்தை பிரதமர் நாட்டுக்கு அர்ப்பணித்தார்
டிசம்பர் 24 2018 அன்று பிரதமர் திரு நரேந்திர மோடி ஒடிசா மாநிலத்திற்கு பயணம் மேற்கொண்டார்.
புவனேஸ்வரில் உள்ள இந்திய தொழில்நுட்பக் கழகத்தில் நடைபெற்ற நிகழ்ச்சியில், பைக்கா கிளர்ச்சி நினைவாக அஞ்சல் தலை மற்றும் நாணயத்தை வெளியிட்டார். 1817 ஆம் ஆண்டு ஒடிசாவில் வீரம் செறிந்த பைக்கா இன மக்கள் ஆங்கிலேயர்களுக்கு எதிராக போராட்டம் மேற்கொண்டனர் என்பது குறிப்பிடத்தக்கது.
புவனேஸ்வரில் உள்ள உத்கல் பல்கலைக்கழகத்தில் பைக்கா கிளர்ச்சி பற்றிய ஆய்வு மேற்கொள்வதற்காக தனி பிரிவு அமைக்கப்படும் என்று அறிவிக்கப்பட்டது.
லலித் கிரி அருங்காட்சியகத்தையும் பிரதமர் திறந்து வைத்தார். ஒடிசாவில் உள்ள லலித் கிரி மிகவும் பிரபலமான தொல்லியல் முக்கியத்துவம் வாய்ந்த புத்த மத மையம் என்பது குறிப்பிடத்தக்கது. இங்கு ஸ்தூபிகள், விகாரங்கள் மற்றும் புத்தர் சிலைகள் வைக்கப்பட்டுள்ளன.
ஐ ஐ டி புவனேஸ்வர் வளாகத்தை பிரதமர் திரு நரேந்திர மோடி நாட்டுக்கு அர்ப்பணித்தார். புவனேஸ்வரில் உள்ள புதிய ஈ எஸ் ஐ சி மருத்துவமனையையும் அவர் துவக்கி வைத்தார். மேலும் அவர் எரிவாயு குழாய் மற்றும் சாலைத் திட்டத்திற்கான அடிக்கல்லை நாட்டினார்.
இந்நிகழ்ச்சியில் பேசிய பிரதமர், இன்று துவங்கப்பட்ட அல்லது அடிக்கல் நாட்டப்பட்ட திட்டங்களின் மொத்த மதிப்பு ரூ.14 ஆயிரம் கோடியாகும் என்று தெரிவித்தார். மத்திய அரசு கிழக்கு இந்தியாவை தெற்காசியாவின் நுழைவாயிலாக மேம்படுத்துவதை லட்சியமாக கொண்டுள்ளது என்று பிரதமர் கூறினார்.
ஐ ஐ டி புவனேஸ்வர், ஒடிசாவின் தொழில் வளர்ச்சியை அதிகரித்து, மக்களின் வாழ்க்கைத் தரத்தை உயர்த்தக்கூடிய தொழில் நுட்பங்களை கொண்டு வரும் வகையில் செயல்படும் என்று கூறினார்.
ஒடிசா மாநிலத்தில் சுகாதார உள்கட்டமைப்பு, சாலைகள் இணைப்பு, எண்ணெய் மற்றும் எரிவாயு குழாய்கள் உள்கட்டமைப்பு போன்ற விரிவாக்கத் திட்டங்கள் குறித்தும் பிரதமர் விவரித்தார்.
ஒடிசாவின் ஒட்டுமொத்த வளர்ச்சிக்காக மத்திய அரசு உறுதிபூண்டுள்ளதை பிரதமர் நினைவுகூர்ந்தார்.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
நீடித்த நகர்ப்புற மேம்பாட்டில் இந்தியா மற்றும் பிரான்ஸ் இடையே ஒத்துழைப்புக்கான உடன்படிக்கைக்கு அமைச்சரவை ஒப்புதல்
2018 மார்ச் மாதம் நீடித்த நகர்ப்புற மேம்பாட்டுத் துறையில் இந்தியாவும் பிரான்சும் செய்து கொண்ட உடன்படிக்கை குறித்து பிரதமர் நரேந்திர மோடி தலைமையில் இன்று நடைபெற்ற மத்திய அமைச்சரவையில் விளக்கம் அளிக்கப்பட்டது. இந்த உடன்படிக்கை ஐந்தாண்டு காலங்களுக்கு அமலில் இருக்கும்.
விவரங்கள்
பொலிவுறு நகரங்கள் மேம்மட்டில் தொழில்நுட்ப ஒத்துழைப்பை மேம்படுத்துவது, நகர்ப்புற மக்கள் போக்குவரத்து வசதிகளை ஏற்படுத்துவது, நகர்ப்புற குடியேற்றம் மற்றும் பயன்பாடுகள் , திடக்கழிவு அகற்றம் மற்றும் மேலாண்மை, நில மீட்பு, வருவாய் அல்லாத நீர் மேலாண்மை, நீர் மறுபயன்பாடு மற்றும் மறுசுழற்சி, தொழில்நுட்ப பரிமாற்றம், நீர்த்தேக்கத்தில் செயற்கை முறையில் நீர் சேமிப்பு, சுழற்சி பொருளாதாரம், மக்களுக்கான வீடுகள், பசுமை வீடுகள், நகர்ப்புற திட்டமிடல், பாரம்பரியம், மனித வள மேம்பாடு, திறன் மேம்பாடு மற்றும் அவை தொடர்பான இதர பகுதிகளில் சம்பந்தப்பட்ட தரப்பினரால் பரஸ்பரம் ஏற்றுக்கொள்ளப்படுவது இந்த உடன்படிக்கையின் நோக்கங்களாகும்.
நடைமுறைப்படுத்தும் யுக்தி
இந்த உடன்படிக்கையின் கீழ் ஒரு கூட்டுப் பணிக்குழு அமைக்கப்பட்டு திட்டங்களுக்கான யுக்திகளை வகுத்து அதனை நடைமுறைப்படுத்துவதற்காக உடன்படிக்கையில் கூறப்பட்டுள்ள கட்டமைப்பில் ஒத்துழைப்பு அளிக்கப்படும். இந்தக் கூட்டுப் பணிக்குழு ஆண்டுக்கு ஒரு முறை இந்தியாவிலும் பிரான்சிலும் மாறி மாறி சந்திக்கும்.
பெரும் தாக்கம்
இந்த உடன்படிக்கை இரு நாடுகளுக்கு இடையே நீடித்த நகர்ப்புற மேம்பாட்டில் இருதரப்பு ஒத்துழைப்பை மேம்படுத்தும்.
பயனாளிகள்
பொலிவுறு நகரங்கள் மேம்பாடு, நகர்ப்புற பெரும் போக்குவரத்து அமைப்புகள், நகர்ப்புற குடியேற்றம் மற்றும் பயன்பாடுகள்  திடக்கழிவு அகற்றம் மற்றும் மேலாண்மை, நீல மீட்பு, கட்டுபடியாகக்கூடிய வீடுகள், கழிவு மேலாண்மை, நகர்ப்புற சுற்றுச்சூழல் மற்றும் பாரம்பரிய பாதுகாப்பு ஆகியவற்றில் இந்த உடன்படிக்கை வேலைவாய்ப்புகளை உருவாக்கும் என எதிர்பார்க்கப்படுகிறது.